<classify> OFISI ya Rais, Tawala za Mikoa na Serikali za Mitaa TAMISEMI leo itatangaza idadi ya wanafunzi waliochaguliwa kujiunga na kidato cha kwanza mwaka 2020, baada ya kuhitimu na kufaulu Mtihani wa Kumaliza Elimu ya Msingi 2019.Akizungumza na gazeti hili jana, Naibu Katibu Mkuu Tamisemi anayeshughulikia Elimu, Gerald Mweli alisema Waziri wa Nchi Tamisemi, Selemani Jafo ndiye atakayetangaza leo idadi ya wanafunzi waliochaguliwa kujiunga na elimu ya sekondari kwa ngazi ya kidato cha kwanza mwakani.Mweli alisema baada ya Waziri Jafo kutangaza idadi hiyo leo, kesho itakuwa zamu ya mikoa kutangaza majina ya wanafunzi hao na shule wanazoenda. Kutangazwa kwa idadi na majina ya wanafunzi waliochaguliwa kujiunga na kidato cha kwanza mwakani, kunatoa fursa kwa wazazi na walezi kufanya maandalizi mapema kwa ajili ya watoto wao.Septemba 11 na 12, mwaka huu, wanafunzi wa Darasa la Saba nchini walifanya mitihani yao ya kuhitimu Elimu ya Msingi. Wakati akitangaza matokeo ya mtihani huo Oktoba 15, mwaka huu, Katibu Mtendaji wa Baraza la Mitihani la Tanzania NECTA, Dk Charles Msonde alisema watahiniwa 759,737 sawa na asilimia 81.50 kati ya 933,369 waliotunukiwa matokeo, walifaulu mitihani hiyo.Dk Msonde alisema wakati huo kuwa kati ya watahiniwa 759,737 waliofaulu mitihani hiyo, watahiniwa 395,738 sawa na asilimia 80.87 ni wasichana na 363,999 sawa na asilimia 82.20 ni wavulana.Alisema watahiniwa 933,369 ndiyo walioweza kufanya mitihani hiyo kati ya watahiniwa 947,077 waliosajiliwa kufanya mitihani hiyo. Kati ya watahiniwa waliosajiliwa, watahiniwa waliokuwa na mahitaji maalum walikuwa 2,678 na watahaniwa 13,708 hawakufanya mitihani hiyo kwa sababu mbalimbali ikiwemo utoro na ugonjwa.  <topic>: kitaifa 